text: Rousthøje Kirke
  
  publiceret: 2023-07-31 07:44:35+02:00
  Rousthøje Kirke er opført som en filialkirke 1958-1960, men fik sit eget sogn i 2010. Den er beliggende i nordenden af Rousthøje på et terræn, der har et fald mod vest.
  Den beskedne rektangulære kirkegård indhegnes af træer og klippede hække. Hovedindgangen til kirkegården ligger i vest og lukkes med lave jerngitre.
  Kirken, der er opført som et langhus med et tårn i vest, antyder i sit arkitektoniske udtryk en vis samhørighed med nyromansk byggeri.
  Kirken er opført af røde teglsten. De ukarakteristiske nord- og sydfacader brydes af seks rundbuede vinduer. Indgangen til kirken, der markeres af en rundbuet dør, sker fra vest igennem tårnet, som flankeres af to mindre sidebygninger, som rummer venteværelse og sakristi, hvorved kirken får en T-formet grundplan med tværstaven i vest.
  Indvendigt er kirkerummets vægge pudsede og hvidtede, og korenden er hævet tre trin over den resterende del af kirkerummet. Herudover er alterets plads markeret i østvæggen med en rundbuet niche. Rummet oplyses af tre store rundbuede vinduer i hver langmur, og hele loftet har lyst bejsede bjælker og brædder.
  Inventaret stammer stort set alt sammen fra opførelsestidspunktet. Alterprydelsen udgøres af et stort teaktræskors, der står på et alterbord af rød marmor. Døbefonten er af hvid marmor, bestående af en skål, båret af et trekoblet skaft. Prædikestolen er som alterbordet udført i teaktræ og forsynet med Jesumonogram, dvs. de tre første bogstaver i Jesus, stavet på græsk: IHS.